《小至日书》
元代·方回

谁知缇室动葭灰，总道阳从九地回。
年近六旬愁里过，身行万里死边来。
诗存瘦骨全如我，花倚春风不是梅。
偶有友朋仍有酒，看云聊与釂深杯。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。